Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 243/12/5507	Námestovo, 29.6.2012
EEČ : 2-41-52-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Námestovo
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 7. 3. 2012 o 20. 30 hod. v Domove sociálnych služieb pre dospelých a seniorov v Tvrdošíne, Medvedzie 136, na oddelení C2, pri ukladaní do postele odkryl perinu a bezdôvodne kopol ľavou nohou do ľavej nohy zdravotnej sestry XXXXX, v dôsledku čoho táto stratila stabilitu a spadla na zem, čím poškodenej XXXXX, XXXXX, trvale bytom XXXXX, XXXXX, spôsobil zlomeninu vretennej kosti v typickej lokalizácii vľavo, trištivého charakteru s posunom kostných úlomkov, s priemernou dĺžkou doby liečenia v trvaní 3-4 mesiace,
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Okresného riaditeľstva PZ, Obvodného oddelenia Tvrdošín, uznesením sp. zn. XXXXX zo dňa 04. 04. 2012 podľa § 199 ods. 1 Trestného poriadku začal trestné stíhanie a dňa 26. 4. 2012 podľa § 206 ods. 1 Trestného poriadku vzniesol obvinenie XXXXX pre prečin ublíženia na zdraví  podľa § 157 ods. 1 Trestného zákona.

Dňa 28. 06. 2012 bol prokurátorovi predložený povereným príslušníkom PZ spis s návrhom na zastavenie trestného stíhania obv. XXXXX podľa § 215 ods. 1 písm. e/ Trestného poriadku. Preskúmaním vyšetrovacieho spisu som zistil, že návrh povereného príslušníka PZ je dôvodný.

V priebehu vyšetrovania boli objasnené všetky skutočnosti potrebné na rozhodnutie ohľadom obv. XXXXX, pričom treba konštatovať, že trestné stíhanie menovaného by bolo v prípade, ak by bol príčetný, aj naďalej dôvodné. 

Vzhľadom na vzniknuté pochybnosti ohľadom príčetnosti obv. XXXXX bol vyšetrený duševný stav obvineného. Zo znaleckého posudku znalcov z odboru zdravotníctvo a farmácia, odvetvie psychiatria zisťujem, že obvinený XXXXX v súčasnosti trpí a tiež v čase spáchania predmetnej trestnej činnosti trpel duševnou chorobou v pravom slova zmysle, t.j. choromyseľnosťou. Jedná sa u neho o ťažkú a trvalú duševnú poruchu, stredne ťažkú mentálnu retardáciu (imbecilitu). Uvedená porucha je trvalého charakteru, neliečiteľná, výrazne negatívne postihuje základné psychické funkcie, napr. vnímanie, myslenie, pamäť, úsudok, pozornosť, orientáciu a preto menovaný nie je schopný rozpoznať zmysel svojho konania a ani toto svoje konanie ovládať, jeho rozpoznávacie a ovládacie schopnosti v čase spáchania činu, boli úplne vymiznuté. Obvinený v čase spáchania skutku, nemohol rozpoznať protiprávnosť činu, svoje konanie nemohol ovládať. Obvinený nie je schopný chápať zmysel trestného konania. Zo psychiatrického hľadiska považujú znalci pobyt obvineného na slobode pre spoločnosť za nebezpečný, pretože je duševne chorý.  Znalci zároveň doporučujú nariadiť obvinenému ústavné ochranné psychiatrické liečenie.

 Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Výsledky vyšetrenia duševného stavu obv. XXXXX teda poukazujú nato, že obvinený v čase spáchania skutku v dôsledku duševnej poruchy nemohol rozpoznať protiprávnosť svojho konania a toto svoje konanie nemohol ovládať.

Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Na základe horeuvedených skutočností som trestné stíhanie obv. XXXXX zastavil tak, ako je uvedené vyššie.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Michalík
prokurátor